CELEX: 32021R2228
Language: hr
Date: 2021-12-14 00:00:00
Title: Provedbena uredba Komisije (EU) 2021/2228 оd 14. prosinca 2021. o određivanju ponderiranog prosjeka maksimalnih cijena završavanja poziva u pokretne mreže u Uniji i o stavljanju izvan snage Provedbene uredbe (EU) 2020/2082

15.12.2021   
               
               
                  HR
               
               
                  Službeni list Europske unije
               
               
                  L 448/50
               
            
         PROVEDBENA UREDBA KOMISIJE (EU) 2021/2228
         оd 14. prosinca 2021.
         o određivanju ponderiranog prosjeka maksimalnih cijena završavanja poziva u pokretne mreže u Uniji i o stavljanju izvan snage Provedbene uredbe (EU) 2020/2082
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 531/2012 Europskog parlamenta i Vijeća od 13. lipnja 2012. o roamingu u javnim pokretnim komunikacijskim mrežama u Uniji (1), a posebno njezin članak 6.e stavak 2.,
         budući da:
         
                     (1)
                  
                  
                     U skladu s člankom 6.a Uredbe (EU) br. 531/2012, od 15. lipnja 2017. domaći davatelji usluga korisnicima roaminga u državama članicama ne bi smjeli naplaćivati dodatnu naknadu uz domaću maloprodajnu cijenu za regulirane dolazne pozive u roamingu ako su ti pozivi u granicama politike pravedne uporabe.
                  
               
                     (2)
                  
                  
                     Uredbom (EU) br. 531/2012 omogućeno je da se zatraži odobrenje za primjenu dodatne naknade, no svaka je takva dodatna naknada na regulirane dolazne pozive u roamingu ograničena na ponderirani prosjek maksimalnih cijena završavanja poziva u pokretne mreže u Uniji.
                  
               
                     (3)
                  
                  
                     Provedbenom uredbom Komisije (EU) 2020/2082 (2) na temelju podataka od 1. srpnja 2020. utvrđen je ponderirani prosjek maksimalnih cijena završavanja poziva u pokretne mreže u Uniji koji se primjenjuje u 2021.
                  
               
                     (4)
                  
                  
                     Tijelo europskih regulatora za elektroničke komunikacije dostavilo je Komisiji ažurirane podatke nacionalnih regulatornih tijela država članica o maksimalnoj razini cijena završavanja poziva u pokretne mreže koju su ona, u skladu s člancima 32., 67. i 74. Direktive (EU) 2018/1972 Europskog parlamenta i Vijeća (3), odredila na svakom nacionalnom tržištu za veleprodajnu uslugu završavanja govornih poziva u vlastitim pokretnim mrežama te o ukupnom broju pretplatnika u državama članicama.
                  
               
                     (5)
                  
                  
                     U skladu s Uredbom (EU) br. 531/2012 Komisija je izračunala ponderirani prosjek maksimalnih cijena završavanja poziva u pokretne mreže u Uniji množenjem maksimalne cijene završavanja poziva u pokretne mreže koja je dopuštena u određenoj državi članici s ukupnim brojem pretplatnika u toj državi članici, zbrajanjem tog umnoška za sve države članice te dijeljenjem ukupne dobivene vrijednosti s ukupnim brojem pretplatnika u svim državama članicama, na temelju podataka od 30. lipnja 2021. Za države članice čija valuta nije euro relevantni devizni tečaj jest prosjek za drugo tromjesečje 2021. dobiven iz baze podataka Europske središnje banke.
                  
               
                     (6)
                  
                  
                     Stoga je potrebno ažurirati vrijednost ponderiranog prosjeka maksimalnih cijena završavanja poziva u pokretne mreže u cijeloj Uniji.
                  
               
                     (7)
                  
                  
                     Provedbenu uredbu (EU) 2020/2082 trebalo bi stoga staviti izvan snage.
                  
               
                     (8)
                  
                  
                     Na temelju Uredbe (EU) br. 531/2012 Komisija bi svake godine trebala preispitati ponderirani prosjek maksimalnih cijena završavanja poziva u pokretne mreže u Uniji, kako je određeno ovom Provedbenom uredbom.
                  
               
                     (9)
                  
                  
                     Mjere predviđene u ovoj Uredbi u skladu su s mišljenjem Odbora za komunikacije,
                  
               DONIJELA JE OVU UREDBU:
         
            Članak 1.
            Ponderirani prosjek maksimalnih cijena završavanja poziva u pokretne mreže u Uniji iznosi 0,0072 EUR po minuti.
         
         
            Članak 2.
            Provedbena uredba (EU) 2020/2082 stavlja se izvan snage.
         
         
            Članak 3.
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. siječnja 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. prosinca 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 172, 30.6.2012, str. 10..
         
            (2)  Provedbena uredba Komisije (EU) 2020/2082 оd 14. prosinca 2020. o određivanju ponderiranog prosjeka najvećih cijena završavanja poziva u pokretne mreže u Uniji i o stavljanju izvan snage Provedbene uredbe (EU) 2019/2116 (SL L 423, 15.12.2020., str. 18.).
         
            (3)  Direktiva (EU) 2018/1972 Europskog parlamenta i Vijeća od 11. prosinca 2018. o Europskom zakoniku elektroničkih komunikacija (SL L 321, 17.12.2018., str. 36.).